"ንዅሉ ግዜ ኣለዎ!" ድዩ ዝበለ ንጉስ ስሎሞን! ናብ ብሓቂ ንዅሉ ግዜ ኣለዎ! ንሕና ድማ፡ ንዘጋጠሙና እልቢ ብድሆታትን ሸርሒታትን፡ ብጽንዓትን መኸተን ሰጊርና፡ ርእስና ኣቕኒዕና ኣብ እንጐዓዘሉ ናይ ሰላምን ልምዓትን ግዜ በጺሕና፡ መበል 28 ዓመት ናጽነትና፡ "ሰላም ንዅሉ፡ ሰላም ንኣፍሪቃን ንዓለምን" እናዘመርና ብሓበንን ኵርዓትን ክንጽምብል በቒዕና። እታ ብሃንቀውታ ክንጽበያን ክንሸባሸበላን ዝጸናሕና ናይ ፌስታ መዓልትን ሰዓትን ድማ፡ ትማሊ 24 ግንቦት፡ ኣብ ስታድዩም ኣስመራ ኣብ ሰዓታት ናይ ድሕሪ ቐትሪ ኣብ ዝተኣንገደ መደብ፡ ነቲ ንጥሉል ክራማት እናኣበሰረ ዝዘንብ ዝነበረ ማይ እናኻፈናን ኣብ ዝባንና እናጥለልናን ብኽብ ዝበለ ስነ-ስርዓት ብወግዒ ዛዚምናያ። ነዛ ብመስዋእናን ጽንዓትናን ዝረኸብናያን ዝዓቀብናያን ልዕሊ ኵለን በዓላትና ዝዀነት መዓልቲ ናጽነትና ከኣ፡ ነዚ ተፈጢሩ ዘሎ ሓድሽ መድረኽ ብዝውክል "ጽንዓት ብጽንዓት ንልምዓት" ዝብል መዝሙር ሓድነትን ሰላምን እናዘመርና ክንጽምብላ ከለና፡ ንባህግናን ድሌትናን ዝገልጽ'ዩ።